กลต.ปรับวิธีเพิ่มคุณภาพกองทุนรวม
ก.ล.ต.จัดระเบียบวิธีทำแจกหนังสือชี้ชวนกองทุนรวม กระจายเสี่ยงกองทุนสำรองเลี้ยงชีพ
17 ส.ค. 2554

ก.ล.ต.จัดระเบียบวิธีทำแจกหนังสือชี้ชวนกองทุนรวม กระจายเสี่ยงกองทุนสำรองเลี้ยงชีพ
นายชาลี จันทนยิ่งยง รองเลขาธิการ รักษาการเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะประธานคณะกรรมการกำกับตลาดทุน เปิดเผยว่า ได้ปรับปรุงรูปแบบและวิธีการแจกจ่ายหนังสือชี้ชวนของกองทุนรวม
นอกจากนี้ ยังกำหนดให้หนังสือชี้ชวนของกองทุนรวมประกอบด้วย 3 ส่วน คือ 1.สรุปข้อมูลสำคัญ มีเนื้อหากระชับ ชัดเจน เข้าใจง่าย จัดส่งให้แก่ผู้สนใจลงทุนทุกราย พร้อมใบจองซื้อ 2.ข้อมูลกองทุนรวม จัดทำในรูปคำถามและคำตอบ ใช้ภาษาเข้าใจง่าย แจกจ่ายผู้สนใจอย่างทั่วถึง และ 3.รับรองความถูกต้องครบถ้วน โดยบริษัทหลักทรัพย์จัดการกองทุน (บลจ.) ต้องรับรองข้อมูลที่เปิดเผยถูกต้องและไม่เป็นเท็จ
ทั้งนี้ ยังปรับปรุงหลักเกณฑ์การลงทุนของกองทุนสำรองเลี้ยงชีพ เพื่อให้มีการกระจายความเสี่ยงอย่างเหมาะสม เนื่องจากเป็นเงินออมเพื่อใช้ในยามเกษียณ คือ 1.กรณีสมาชิกเลือกลงทุนในนโยบายที่มีความเสี่ยงสูง บริษัทจัดการต้องจัดทำการประเมินระดับความเสี่ยง (Suitability Test) และให้คำแนะนำที่เหมาะสม 2.เพิ่มทางเลือกการลงทุนและให้มีการกระจายความเสี่ยงเหมาะสม โดยให้สามารถลงทุนในกลุ่มทรัพย์สินทางเลือกไม่เกิน 15% ของมูลค่าทรัพย์สินสุทธิ (เอ็นเอวี)